
REPUBLIKA HRVATSKA
RJEŠENJE
	Trgovački sud u Splitu, po sutkinji Ani Golub Gruić, povodom prijedloga za otvaranje stečajnog postupka nad dužnikom FINIS CRETUM j.d.o.o., OIB: 04453250314, Kaštel Novi, Cvitićeva 14, 6. studenog 2018.
r i j e š i o    j e 
  I. Određuje se mjera osiguranja tako što se dužniku FINIS CRETUM j.d.o.o., OIB: 04453250314, Kaštel Novi, Cvitićeva 14, postavlja Jozo Jelavić iz Zagreba, Pavla Hatza 9, OIB: 79433837132, privremenim stečajnim upraviteljem. Na privremenog stečajnog upravitelja se na odgovarajući način primjenjuju odredbe Stečajnog zakona o stečajnom upravitelju.
 II. Privremeni stečajni upravitelj dužan je utvrditi:
     -  imovinu stečajnog dužnika i njezinu vrijednost
     -  stanje obveza stečajnog dužnika
     - da li je imovina stečajnog dužnika dovoljna za namirenje troškova stečajnog postupka
     - koliki je iznos predvidljivih troškova prethodnog i stečajnog postupka,
o čemu je dužan podnijeti sudu pismeno izvješće u roku od 15 dana od dana dostave ovog rješenja, a nakon čega će sud odlučiti o daljnjem tijeku ovog postupka.
III. Privremeni stečajni upravitelj ovlašten je stupiti u poslovne prostorije dužnika te tamo provesti potrebne radnje. Tijela dužnika pravne osobe dužni su privremenom stečajnom upravitelju dopustiti uvid u knjige i poslovnu dokumentaciju dužnika, a protiv dužnika odnosno članova njegovih tijela mogu se, radi pribavljanja potrebnih podataka i obavijesti, primijeniti mjere koje se radi toga mogu primijeniti protiv dužnika i članova njegovih tijela nakon otvaranja stečajnog postupka.
IV. Određuje se upis točke I. izreke ovog rješenja u sudski registar.
Obrazloženje
Financijska agencija, Regionalni centar Split, Podružnica Split, podnijela je ovom sudu 26. veljače 2018., na temelju odredbe članka 110.  stavka 1. Stečajnog zakona („Narodne novine“ 71/15 i 104/17; dalje SZ), prijedlog za otvaranje stečajnog postupka nad dužnikom FINIS CRETUM j.d.o.o., OIB: 04453250314, Kaštel Novi, Cvitićeva 14. U prijedlogu se navodi da dužnik na dan 21. veljače 2018. u Očevidniku redoslijeda osnova za plaćanje ima evidentirane neizvršene osnove za plaćanja u neprekinutom razdoblju od 120 dana, u ukupnom iznosu od 19.101,52 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima 1 zaposlenog. 
Rješenjem ovog suda 11.St-176/2018 od 12. rujna 2018. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom i određeno je ročište radi očitovanja o prijedlogu za otvaranje stečajnog postupka.
Na ročište radi očitovanja o uvjetima za otvaranje stečajnog postupka, održano 5. listopada 2018., pristupila je zastupnica po zakonu dužnika koja je navela da nije suglasna sa prijedlogom za otvaranje stečajnog postupka. Dužnik da ima interes nastaviti sa poslovanjem te da ima ugovorene poslove na temelju kojih bi u jednom vrlo kratkom roku mogao sanirati blokadu. Na poseban upit suda iz kojeg razloga nije postupila po nalogu iz točke III. izreke rješenja od 12. ruja 2018., zastupnica po zakonu dužnika istakla je da je neposredno prije održavanja ročišta bila kod knjigovođe koja joj je uručila tek bruto bilancu za 2018., kao i karticu dugotrajne imovine koju predaje u sudski spis. Na daljnji upit suda raspolaže li dužnik ikakvom imovinom, zastupnica po zakonu dužnika navela je  da osim kombija iz 1995. dužnik ne raspolaže drugom imovinom.
Prema odredbi članka 132. stavka 1. SZ-a ako prije otvaranja stečajnog postupka sud utvrdi da imovina dužnika koja bi ušla u stečajnu masu nije dovoljna niti za namirenje troškova tog postupka ili je neznatne vrijednosti, donijet će odluku o otvaranju i zaključenju stečajnog postupka. 
S obzirom na to da u ovoj fazi stečajnog postupka nije nedvojbeno utvrđena mogućnost da se imovinom dužnika pokriju troškovi stečajnog postupka, sud je na temelju odredbe članka 119. SZ-a imenovao privremenog stečajnog upravitelja, čiji su zadaci određeni točkom II. ovog rješenja.
Naime, odredbom članka 118. SZ-a propisano je da će stečajni sudac rješenjem o pokretanju prethodnog postupka ili naknadnim rješenjem na zahtjev predlagatelja ili po službenoj dužnosti odrediti sve mjere koje smatra potrebnim kako bi se spriječilo da do donošenja odluke o prijedlogu za otvaranje stečajnog postupka ne nastupe takve promjene imovinskog položaja dužnika koje bi za vjerovnike mogle biti nepovoljne. Stavkom 2. istog članka propisano je da stečajni sudac može osobito postaviti privremenog stečajnog upravitelja, na kojega se na odgovarajući način primjenjuju odredbe toga Zakona o stečajnom upravitelju.
Odredbom članka 119. stavka 4. SZ-a propisano je da postavi li se privremeni stečajni upravitelj u slučaju u kojemu nije određena zabrana raspolaganja, sud će utvrditi dužnosti privremenog stečajnog upravitelja.
U konkretnom slučaju, a s obzirom na stanje u spisu, ovaj sud drži da je u ovoj fazi postupka nužno utvrditi (ne)postojanje uvjeta za otvaranje i vođenje stečajnog postupka, konkretno ispitati je li dužnikova imovina uopće dostatna  za vođenje stečajnog postupka, jer ukoliko imovina nije dostatna niti za pokriće troškova postupka, tada ne postoje uvjeti za vođenje stečajnog postupka već uvjeti za otvaranje i istovremeno zaključenje stečaja nad dužnikom po članka 132. SZ-a, a ukoliko dužnik ima imovine koju je potrebno u stečaju unovčiti i njome namiriti stečajne vjerovnike, tada će privremeni  stečajni upravitelj predložiti ne samo otvaranje, već i vođenje stečajnog postupka nad dužnikom.
Privremeni stečajni upravitelj Jozo Jelavić imenovan je metodom slučajnog odabira sa liste A stečajnih upravitelja za područje Trgovačkog suda u Splitu u smislu odredbe članka 119. stavka 6. i čl. 85. SZ-a.
Slijedom navedenog, a temeljem odredbi čl. 118. i 119. SZ-a odlučeno je kao u izreci ovog rješenja.
U Splitu 6. studenog 2018.
Sutkinja
Ana Golub Gruić, v.r.
za točnost otpravka – ovlašteni službenik
Ana Bosančić

Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

